5. ΠΟΛΙΤΙΚΗ ΑΝΤΑΓΩΝΙΣΜΟΥ

1. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού.

α) Παρά τα άρθρα 87 και 88 της Συνθήκης ΕΚ, η Πολωνία μπορεί να εφαρμόζει απαλλαγές από το φόρο εταιριών που χορηγήθηκαν πριν από την 1η Ιανουαρίου 2001 βάσει του Νόμου του 1994 περί Ειδικών Οικονομικών Ζωνών, με τους ακόλουθους όρους:

i) Για τις μικρές επιχειρήσεις, όπως ορίζονται σύμφωνα με τον κοινοτικό ορισμό [2] των επιχειρήσεων αυτών και σύμφωνα με την πρακτική της Επιτροπής, μέχρι και την 31η Δεκεμβρίου 2011,

για τις μεσαίες επιχειρήσεις, όπως ορίζονται σύμφωνα με τον κοινοτικό ορισμό [3] των επιχειρήσεων αυτών και σύμφωνα με την πρακτική της Επιτροπής, μέχρι και την 31η Δεκεμβρίου 2010,

Σε περίπτωση συγχώνευσης, απόκτησης ή άλλου παρόμοιου γεγονότος στο οποίο συμμετέχει ο δικαιούχος φορολογικής απαλλαγής που χορηγείται δυνάμει της προαναφερθείσας νομοθεσίας, η απαλλαγή από το φόρο εταιριών διακόπτεται·

ii) για τις άλλες επιχειρήσεις, υπό τον όρο ότι τηρούνται οι ακόλουθοι περιορισμοί όσον αφορά τα ποσά των ενισχύσεων που χορηγούνται δυνάμει της προαναφερθείσας νομοθεσίας:

αα) κρατικές ενισχύσεις για περιφερειακές επενδύσεις:

- η ενίσχυση δεν υπερβαίνει το 75 % των επιλέξιμων επενδυτικών δαπανών, εφόσον η επιχείρηση έλαβε την άδειά της για Ειδική Οικονομική Ζώνη (στο εξής "ΕΟΖ") πριν από την 1η Ιανουαρίου 2000. Εάν η επιχείρηση έλαβε την άδειά της ΕΟΖ κατά τη διάρκεια του 2000, το σύνολο της ενίσχυσης δεν υπερβαίνει το 50 % των επιλέξιμων επενδυτικών δαπανών,

- εάν η εταιρία δραστηριοποιείται στον τομέα της αυτοκινητοβιομηχανίας [4], η συνολική ενίσχυση δεν υπερβαίνει το 30 % των επιλέξιμων επενδυτικών δαπανών,

- η περίοδος υπολογισμού της ενίσχυσης η οποία περιλαμβάνεται βάσει των ανωτέρω ανωτάτων ορίων του 75 % και του 50 % (30 % στην περίπτωση του τομέα της αυτοκινητοβιομηχανίας) άρχεται την 1η Ιανουαρίου 2001· οι ενισχύσεις για τις οποίες υποβλήθηκε αίτηση και οι οποίες ελήφθησαν βάσει κερδών που πραγματοποιήθηκαν πριν από την ημερομηνία αυτή δεν λαμβάνονται υπόψη για τον υπολογισμό,

- εάν κατά την ημερομηνία της προσχώρησης η επιχείρηση έχει ήδη υπερβεί τα ισχύοντα ανώτατα όρια, δεν απαιτείται η επιστροφή της ενίσχυσης,

- για τον υπολογισμό της συνολικής ενίσχυσης, λαμβάνονται υπόψη όλες οι ενισχύσεις που χορηγούνται στο δικαιούχο για επιλέξιμες δαπάνες, συμπεριλαμβανομένης της ενίσχυσης που χορηγείται δυνάμει άλλων συστημάτων και ανεξάρτητα από το εάν η ενίσχυση χορηγείται από τοπικές, περιφερειακές, εθνικές ή κοινοτικές πηγές,

- οι επιλέξιμες δαπάνες ορίζονται βάσει των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα [5],

- οι επιλέξιμες δαπάνες που μπορούν να λαμβάνονται υπόψη είναι οι δαπάνες που πραγματοποιήθηκαν στο πλαίσιο της άδειας ΕΟΖ ή δυνάμει προγράμματος για το οποίο η επίσημη απόφαση ελήφθη από την εταιρεία έως την 31η Δεκεμβρίου 2002. Οι δαπάνες αυτές μπορούν να λαμβάνονται υπόψη μόνον εφόσον έχουν ουσιαστικά πραγματοποιηθεί μεταξύ της έναρξης ισχύος του καθεστώτος δυνάμει του Νόμου περί Ειδικών Οικονομικών Ζωνών του 1994 και της 31ης Δεκεμβρίου 2006·

ββ) κρατικές ενισχύσεις για κατάρτιση, έρευνα και ανάπτυξη και περιβαλλοντικές επενδύσεις:

- η ενίσχυση δεν υπερβαίνει τα σχετικά ανώτατα όρια έντασης ενίσχυσης που ισχύουν για παρόμοιους στόχους ενίσχυσης δυνάμει των άρθρων 87 και 88 της Συνθήκης ΕΚ ή όπως άλλως προβλέπεται στην παρούσα Πράξη,

- η περίοδος υπολογισμού της ενίσχυσης η οποία περιλαμβάνεται βάσει των ανωτέρω ανωτάτων ορίων άρχεται την 1η Ιανουαρίου 2001· οι ενισχύσεις για τις οποίες υποβλήθηκε αίτηση και οι οποίες ελήφθησαν βάσει κερδών που πραγματοποιήθηκαν πριν από την ημερομηνία αυτή δεν λαμβάνονται υπόψη για τον υπολογισμό,

- για τον υπολογισμό της συνολικής ενίσχυσης, λαμβάνονται υπόψη όλες οι ενισχύσεις που χορηγούνται στο δικαιούχο για επιλέξιμες δαπάνες, συμπεριλαμβανομένης της ενίσχυσης που χορηγείται δυνάμει άλλων συστημάτων και ανεξάρτητα από το εάν η ενίσχυση χορηγείται από τοπικές, περιφερειακές, εθνικές ή κοινοτικές πηγές,

- οι επιλέξιμες δαπάνες καθορίζονται με βάση τους κοινοτικούς κανόνες που ισχύουν για το συγκεκριμένο στόχο ενίσχυσης,

- εάν κατά την ημερομηνία της προσχώρησης η επιχείρηση έχει ήδη υπερβεί τα ισχύοντα ανώτατα όρια, δεν απαιτείται η επιστροφή της ενίσχυσης,

- οι επιλέξιμες δαπάνες που μπορούν να λαμβάνονται υπόψη είναι οι δαπάνες που πραγματοποιήθηκαν στο πλαίσιο της άδειας ΕΟΖ ή δυνάμει προγράμματος για το οποίο η επίσημη απόφαση ελήφθη από την εταιρεία έως την 31η Δεκεμβρίου 2002. Οι δαπάνες αυτές μπορούν να λαμβάνονται υπόψη μόνον εφόσον έχουν ουσιαστικά πραγματοποιηθεί μεταξύ της έναρξης ισχύος του καθεστώτος δυνάμει του Νόμου περί Ειδικών Οικονομικών Ζωνών του 1994 και της 31ης Δεκεμβρίου 2006.

β) Οι μεταβατικές ρυθμίσεις που εκτίθενται στο στοιχείο α) παράγουν αποτελέσματα μόνον εφόσον η Πολωνία τροποποιήσει το Νόμο περί Ειδικών Οικονομικών Ζωνών που εισάγει τις ανωτέρω τροποποιήσεις προς όφελος τόσο των μικρομεσαίων όσο και των μεγάλων επιχειρήσεων που προκύπτει από τον Νόμο του 1994 περί Ειδικών Οικονομικών Ζωνών μέχρι τις 31 Δεκεμβρίου 2000 και ευθυγραμμίσει κάθε ισχύον ατομικό όφελος προς τις ανωτέρω ρυθμίσεις προσχώρησης. Ενισχύσεις χορηγούμενες δυνάμει του Νόμου περί Ειδικών Οικονομικών Ζωνών του 1994, οι οποίες δεν πληρούν τους όρους του σημείου α) μέχρι την ημερομηνία της προσχώρησης, θεωρούνται ως νέες ενισχύσεις, σύμφωνα με τον ισχύοντα μηχανισμό ενισχύσεων που περιλαμβάνεται στο Παράρτημα IV, Κεφάλαιο 3, "Πολιτική Ανταγωνισμού", της παρούσας Πράξης.

γ) Η Πολωνία υποβάλλει στην Επιτροπή:

- δύο μήνες μετά την ημερομηνία της προσχώρησης, πληροφορίες σχετικά με την εκπλήρωση των όρων του σημείου (α),

- μέχρι το τέλος Φεβρουαρίου 2007, πληροφορίες σχετικά με τις επιλέξιμες επενδυτικές δαπάνες τις οποίες έχουν πράγματι αναλάβει οι δικαιούχοι δυνάμει της προαναφερθείσας νομοθεσίας και σχετικά με τα συνολικά ποσά ενίσχυσης που έχουν λάβει οι δικαιούχοι, και

- εξαμηνιαίες εκθέσεις περί παρακολούθησης της χορηγουμένης στους δικαιούχους ενίσχυσης στην αυτοκινητοβιομηχανία.

2. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού.

Παρά τα άρθρα 87 και 88 της Συνθήκης ΕΚ, η Πολωνία μπορεί να χορηγεί κρατικές ενισχύσεις για περιβαλλοντική προστασία με τους ακόλουθους όρους:

α) Για περιβαλλοντικές επενδύσεις με σκοπό την προσαρμογή στα πρότυπα των οδηγιών του Συμβουλίου 76/464/ΕΟΚ [6], 82/176/ΕΟΚ [7], 83/513/ΕΟΚ [8], 84/156/ΕΟΚ [9] και 86/280/ΕΟΚ [10], μέχρι την 31η Δεκεμβρίου 2007, υπό τον όρο ότι το ύψος της ενίσχυσης περιορίζεται στο ανώτατο όριο της εφαρμοστέας περιφερειακής ενίσχυσης. Στην περίπτωση των μικρομεσαίων επιχειρήσεων, όπως ορίζονται σύμφωνα με τον κοινοτικό ορισμό [11], η ένταση μπορεί να αυξηθεί κατά 15 ποσοστιαίες μονάδες,

β) για περιβαλλοντικές επενδύσεις με σκοπό την προσαρμογή στα πρότυπα των οδηγιών του Συμβουλίου 91/271/ΕΟΚ [12] και 1999/31/ΕΚ [13], μέχρι τις ημερομηνίες που ορίζονται στο Παράρτημα ΧΙΙ, Κεφάλαιο 13 "Περιβάλλον", Τμήμα Γ, σημείο 2 και Τμήμα Β, σημείο 3 της παρούσας Πράξης, υπό τον όρο ότι το ύψος της ενίσχυσης περιορίζεται στο ανώτατο όριο της εφαρμοστέας περιφερειακής ενίσχυσης. Στην περίπτωση των μικρομεσαίων επιχειρήσεων, όπως ορίζονται σύμφωνα με τον κοινοτικό ορισμό [14], η ένταση μπορεί να αυξηθεί κατά 15 ποσοστιαίες μονάδες,

γ) για περιβαλλοντικές επενδύσεις με σκοπό την προσαρμογή στα πρότυπα της οδηγίας 96/61/ΕΟΚ [15] του Συμβουλίου, για υπάρχουσες εγκαταστάσεις και μέχρι τις ημερομηνίες που ορίζονται στο Παράρτημα ΧΙΙ, Κεφάλαιο 13 "Περιβάλλον", Τμήμα Δ, σημείο 1 της παρούσας Πράξης, υπό τον όρο ότι το ύψος της ενίσχυσης περιορίζεται στο 30 % των επιλέξιμων επενδυτικών δαπανών,

δ) για περιβαλλοντικές επενδύσεις με σκοπό την προσαρμογή στα πρότυπα της οδηγίας 96/61/ΕΟΚ μέχρι την 31η Οκτωβρίου 2007, για υπάρχουσες εγκαταστάσεις που δεν υπόκεινται στις διατάξεις που ορίζονται στο Παράρτημα ΧΙΙ, Κεφάλαιο 13 "Περιβάλλον", Τμήμα Δ, σημείο 1 της παρούσας Πράξης, υπό τον όρο ότι το ύψος της ενίσχυσης περιορίζεται στο 30 % των επιλέξιμων επενδυτικών δαπανών,

ε) για περιβαλλοντικές επενδύσεις με σκοπό την προσαρμογή στα πρότυπα της οδηγίας 2001/80/ΕΚ [16], για υπάρχουσες εγκαταστάσεις και μέχρι τις ημερομηνίες που ορίζονται στο Παράρτημα ΧΙΙ, Κεφάλαιο 13 "Περιβάλλον", Τμήμα Δ, σημείο 2 της παρούσας Πράξης, υπό τον όρο ότι το ύψος της ενίσχυσης περιορίζεται στο 50 % των επιλέξιμων επενδυτικών δαπανών,

στ) οι επιλέξιμες δαπάνες των περιβαλλοντικών επενδύσεων ορίζονται σύμφωνα με το τμήμα Ε.1.7. των κοινοτικών κατευθυντήριων γραμμών σχετικά με τις κρατικές ενισχύσεις για την περιβαλλοντική προστασία [17] ή σύμφωνα με μεταγενέστερους κανόνες οι οποίοι αντικαθιστούν τις υπάρχουσες κατευθυντήριες γραμμές,

ζ) οι μεταβατικές διατάξεις των σημείων α) έως στ) παράγουν αποτελέσματα μόνον εάν η Πολωνία χορηγήσει ενίσχυση σύμφωνα με τους προαναφερθέντες όρους.

[2] Όπως ορίζεται στη σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων (ΕΕ L 107 της 30.4.1996, σ. 4).

[3] Όπως ορίζεται στη σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων (ΕΕ L 107 της 30.4.1996, σ. 4).

[4] Κατά την έννοια του Παραρτήματος Γ του Κοινοτικού Πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια (ΕΕ C 70 της 19.3.2002, σ. 8).

[5] ΕΕ C 74 της 10.3.1998, σ. 9.

[6] Οδηγία 76/464/ΕΟΚ του Συμβουλίου περί ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητος (ΕΕ L 129 της 18.5.1976, σ. 23), όπως τροποποιήθηκε.

[7] Οδηγία 82/176/ΕΟΚ του Συμβουλίου περί των οριακών τιμών και των ποιοτικών στόχων για τις απορρίψεις υδραργύρου από το βιομηχανικό τομέα της ηλεκτρόλυσης των χλωριούχων αλάτων αλκαλίων (ΕΕ L 81 της 27.3.1982, σ. 29), όπως τροποποιήθηκε.

[8] Οδηγία 83/513/ΕΟΚ του Συμβουλίου για τις οριακές τιμές και τους ποιοτικούς στόχους για τις απορρίψεις καδμίου (ΕΕ L 291 της 24.10.1983, σ. 1), όπως τροποποιήθηκε.

[9] Οδηγία 84/156/ΕΟΚ του Συμβουλίου για τις οριακές τιμές και τους ποιοτικούς στόχους όσον αφορά τις απορρίψεις υδραργύρου σε τομείς άλλους εκτός του τομέα της ηλεκτρολύσεως των χλωριούχων και αλάτων των αλκαλίων (ΕΕ L 99 της 11.4.1984, σ. 38), όπως τροποποιήθηκε.

[10] Οδηγία 86/280/ΕΟΚ του Συμβουλίου σχετικά με τις οριακές τιμές και τους ποιοτικούς στόχους για τις απορρίψεις ορισμένων επικίνδυνων ουσιών που υπάγονται στον κατάλογο Ι του παραρτήματος της οδηγίας (ΕΕ L 181 της 4.7.1986, σ. 16), όπως τροποποιήθηκε.

[11] Σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων (ΕΕ L 107 της 30.4.1996, σ. 4).

[12] Οδηγία 91/271/ΕΟΚ του Συμβουλίου για την επεξεργασία των αστικών λυμάτων (ΕΕ L 135 της 30.5.1991, σ. 40). Οδηγία η οποία τροποποιήθηκε με την οδηγία 98/15/ΕΚ της Επιτροπής (ΕΕ L 67 της 7.3.1998, σ. 29).

[13] Οδηγία 1999/31/ΕΚ του Συμβουλίου περί υγειονομικής ταφής των αποβλήτων (ΕΕ L 182 της 16.7.1999, σ. 1).

[14] Σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων (ΕΕ L 107 της 30.4.1996, σ. 4).

[15] Οδηγία 96/61/ΕΚ του Συμβουλίου σχετικά με την ολοκληρωμένη πρόληψη και έλεγχο της ρύπανσης (ΕΕ L 257 της 10.10.1996, σ. 26).

[16] Οδηγία 2001/80/ΕΚ του Ευρωπαϊκού Κοινοβουλίου και του Συμβουλίου για τον περιορισμό των εκπομπών στην ατμόσφαιρα ορισμένων ρύπων (ΕΕ L 309 της 27.11.2001, σ. 3).

[17] ΕΕ C 37 της 3.2.2001, σ. 3.

--------------------------------------------------